Diari Oficial de la Generalitat Valenciana


Sumari del DOGV 5481, del 30-03-2007 (2007/3978)

ORDE de 9 de març de 2007, de la Conselleria d'Empresa, Universitat i Ciència, per la qual es convoquen dues beques per a la realització per titulats universitaris de pràctiques professionals de formació, que es faran en la Secretaria Tecnicoadministrativa de la Secretaria de l'Alt Consell Consultiu en Investigació, Desenvolupament i Innovació.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5481

Data del DOGV
:   30-03-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/3978


Data del document
:   09-03-2007

Organisme emissor
:   Conselleria d'Empresa, Universitat i Ciència

Tipus de document
:   Ordre

Anàlisi jurídica

 Descriptors 

:   * assignació per estudis
    * ajuda pública
    * estadística
    * professió de la informació
    * suport econòmic
    * matemàtiques

La Generalitat, en el marc de la política dirigida a la formació en investigació de joves titulats en les àrees de treball d'investigació científica, desenvolupament tecnològic i innovació, convoca la concessió de dues beques.   
L'anterior actuació està recollida en els objectius i les activitats del Programa 112.50, d'Alt Assessorament en Ciència i Tecnologia, línia T3243000.  
En virtut del que s'ha establit en:  
1r. La Llei 38/2003, de 17 de novembre, General de Subvencions.  
2n. L'article 47.11 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat.  
3r. L'article 35 de la Llei 5/1983, de 30 de desembre, de Govern Valencià.  
4t. L'article 4 del Decret 108/1992, de 6 de juliol, de Govern Valencià, pel qual es regula la concessió de beques,  
ORDENE  
Primer  
Convocar concurs públic per a la concessió de dues beques per a la realització per titulats universitaris de pràctiques professionals de formació, que es faran en la Secretaria Tecnicoadministrativa de la Secretaria de l'Alt Consell Consultiu en Investigació, Desenvolupament i Innovació, i aprovar les bases per les quals es regix esta convocatòria, incloses com a annex I de la present orde. Les anteriors beques tindran com a objecte específic donar suport a la realització d'estudis d'investigació sobre la I+D+I de la Comunitat Valenciana.  
Segon  
La dotació econòmica de les beques anirà a càrrec de la secció 11, programa 112.50, capítol IV, línia T3243000, per un import global màxim de 16.724 euros (setze mil set-cents vint-i-quatre euros).  
Tercer  
S'autoritza el vicepresident executiu i el secretari de l'Alt Consell Consultiu en Investigació, Desenvolupament i Innovació perquè, en l'àmbit de les seues competències, adopten les mesures necessàries per a l'aplicació d'esta orde. En particular, es delega en este últim les facultats d'interpretació previstes en l'article nové del Decret 108/1992, de 6 de juliol, del Govern Valencià, pel qual es regula la concessió de beques, la resolució d'incidències i la cobertura de vacants com a conseqüència de renúncies.  
Contra la present orde, que posa fi a la via administrativa, es podrà interposar potestativament recurs de reposició davant el mateix òrgan que ha dictat l'acte, en el termini d'un mes comptat des de l'endemà de la publicació, de conformitat amb el que s'ha previst en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener, o bé recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, de conformitat amb el que s'ha establit en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjudici que s'utilitze qualsevol altra via que es considere oportuna.  
València, 9 de març de 2007.- El conseller d'Empresa, Universitat i Ciència: Justo Nieto Nieto.  
ANNEX I  
Bases de la convocatòria per la qual es convoques dues beques per a la realització per titulats universitaris de pràctiques professionals de formació, que es faran en la Secretaria Tecnicoadministrativa de la Secretaria de l'Alt Consell Consultiu en Investigació, Desenvolupament i Innovació.  
Primera. Objecte  
Les beques de la present convocatòria tenen com a objecte donar suport a la realització d'estudis d'investigació sobre la I+D+i de la Comunitat Valenciana, en el marc de les activitats realitzades a este efecte per la Secretaria Tècnica de l'Alt Consell Consultiu en I+D+I i sota la direcció tècnica d'esta última.   
Segona. Nombre i classes de beques  
Es convoquen dues beques, destinades a titulats universitaris que hagen obtingut la titulació requerida entre l'1 de gener de 2002 i fins a l'acabament del termini de presentació de sol·licituds per a la present convocatòria, inclosos aquells que acrediten el gaudi previ d'una altra beca atorgada per qualsevol òrgan administratiu o organisme dependent de la Generalitat, les universitats, els organismes públics d'investigació i els instituts tecnològics de la Comunitat Valenciana. Els requisits per a accedir a les beques hauran de complir-se en el moment de la sol·licitud. Hi desenvoluparan la seua tasca en la Secretaria Tecnicoadministrativa de l'Alt Consell Consultiu en Investigació, Desenvolupament i Innovació.   
Tercera. Dotació, duració i pagament de les beques  
1. Les beques estan dotades amb 1.110 euros bruts mensuals i l'import total màxim d'ambdues beques serà de 16.724 euros durant el transcurs de l'exercici 2007.  
2. L'import de la beca es pagarà a la persona beneficiària per mensualitats, desprès de la certificació prèvia del secretari de l'Alt Consell Consultiu en Investigació i Desenvolupament i Innovació o del cap administratiu de la Secretaria Tecnicoadministrativa on els becaris realitzen les seues pràctiques.   
3. El període de gaudi de les beques conclourà com a màxim el 31 de desembre de 2007. No obstant això, les beques es podran prorrogar en el següent exercici pressupostari, fins a completar un període màxim de 12 mesos, sempre que hi haja consignació pressupostària suficient en la corresponent llei de pressupostos de la Generalitat. Per a l'exercici 2007, la incorporació dels becaris està prevista en el transcurs del mes de maig.   
En aquells supòsits que impliquen una meritació econòmica del beneficiari inferior al corresponent a un mes natural, la prestació econòmica serà proporcional a l'esmentat període.  
4. El gaudi de les beques serà incompatible amb l'obtenció de posteriors beques i ajudes públiques, durant el període de concessió i ulteriors pròrrogues, llevat d'autorització expressa del secretari de l'Alt Consell Consultiu, després de l'informe previ de la Secretaria Tecnicoadministrativa, quan la segona beca, ajuda o activitat coadjuve a una realització més qualificada de les tasques assignades i no implique menyscapte en l'exercici de les tasques assignades. L'autorització assenyala podrà donar lloc a la minoració en la quantia mensual de les beques. L'anterior autorització no podrà estendre's a la prestació pel becari d'activitats contractuals de naturalesa laboral, les quals seran incompatibles en qualsevol cas.  
Quarta. Requisits dels aspirants  
1. Tenir la nacionalitat espanyola, o ser nacional d'un estat membre de la Unió Europea, o ser estranger amb autorització o permís de residència o d'estada per estudis a Espanya en el moment de sol·licitar la beca i, en tot cas, residir a la Comunitat Valenciana.  
2. Els aspirants hauran d'estar en situació d'acreditar, en la data de finalització del termini de presentació d'instàncies, la seua condició de titulat universitari.  
3. Podran optar a la beca, modalitat A, els qui, reunint les anteriors circumstàncies, hagen obtingut alguna de les següents titulacions superiors: Estadística i/o Matemàtiques.  
Podran optar a la beca, modalitat B, els qui, reunint les anteriors circumstàncies, hagen obtingut la titulació superior en Documentació.  
4. Les persones que acrediten una titulació obtinguda en una universitat privada o estrangera hauran de presentar necessàriament l'homologació del títol a Espanya.  
Cinquena. Mèrits preferents i valoració  
1. Mèrits preferents:  
Modalitat A:  
- Expedient acadèmic.  
- Coneixement d'idiomes comunitaris: especialment, l'anglés.  
- Coneixements amplis de programari sobre fulls de càlcul, bases de dades i la seua interrelació i tractament de textos.  
- Coneixements d'estadística aplicada i d'utilització de programes informàtics aplicats a l'estadística.  
- Experiència en l'exercici de tasques relacionades amb la realització d'estudis sobre investigació, desenvolupament tecnològic i innovació.  
Modalitat B:  
- Expedient acadèmic.  
- Coneixement d'idiomes comunitaris, especialment l'anglés.  
- Coneixements amplis de programari sobre fulls de càlcul, bases de dades i la seua interrelació i tractament de textos, així com de programari de gestió bibliotecària i documental.  
- Coneixements en disseny de pàgina html, conversió de documents en format PDF.  
- Experiència en l'exercici de tasques pròpies de la seua titulació relacionades amb la investigació, desenvolupament tecnològic i innovació.  
La titulació i els mèrits adduïts tindran la següent valoració en ambdós casos:  
- Expedient acadèmic: fins a 6 punts.  
- Formació relacionada amb les tasques a realitzar: fins a 2 punts.  
- Idiomes comunitaris: fins a 2 punts.  
- Experiència relacionada amb les tasques a exercir, distinta de la necessària per a l'obtenció de les titulacions requerides en esta convocatòria: fins a 4 punts.  
2. Als efectes previstos en la present convocatòria, la nota mitjana de l'expedient acadèmic s'obtindrà calculant la mitjana aritmètica ponderada amb dos decimals de les assignatures aprovades, corresponents als cicles que acrediten l'obtenció del títol acadèmic declarat en la sol·licitud.   
Per aplicar el que s'ha previst en els apartats 13.4 i 13.5 de l'article 1 del Reial Decret 1.267/1994, s'establix per a este càlcul la següent taula d'equivalències:   
- Matrícula d'honor: 4 punts.   
- Excel·lent: 3 punts.   
- Notable: 2 punts.   
- Aprovat: 1 punt.  
Per la seua banda, la ponderació de les esmentades qualificacions s'efectuarà seguint el criteri següent: suma dels crèdits superats multiplicats cadascun pel valor de la qualificació que corresponga, a partir de la taula d'equivalències del paràgraf anterior, i dividit pel nombre de crèdits totals de l'ensenyament corresponent. A este efecte les assignatures validades tindran una equivalència d'1; per a les assignatures adaptades es computarà la qualificació obtinguda en el centre de procedència i el reconeixement de crèdits en què no hi haja qualificació no es tindrà en compte als efectes de ponderació.   
Si no figura la nota mitjana ponderada, d'acord amb els anteriors criteris, en el certificat corresponent a l'expedient acadèmic, l'interessat haurà d'aportar-ne declaració responsable.  
3. Als efectes previstos en la present convocatòria, la puntuació atribuïble al coneixement d'idiomes s'obtindrà mitjançant l'aplicació del següent barem:  
Anglés:   
Escola Oficial d'Idiomes: 0,3 per curs.  
First Certificate: 0,9.  
Advanced English Certificate: 1,2.  
Proficiency: 1,5.   
Francés:   
Escola Oficial d'Idiomes: 0,2 per curs.  
Batxillerat Liceu Francés: 1.  
Delf 1r grau: 0,6.  
Delf 2n grau: 0,8.  
Dalf: 1.  
Alemany:   
Escola Oficial d'Idiomes: 0,2 per curs.  
Batxillerat Col·legi Alemany: 1.  
4. La Comissió Avaluadora que es descriu en la base huitena, una vegada efectuada la valoració de les sol·licituds:  
a) Convocarà els aspirants de cada modalitat de beca per a la realització d'una entrevista i, si és el cas, una prova pràctica, i es valoraran conjuntament ambdues amb fins a 5 punts que se sumaran als anteriors.  
b) El nombre d'aspirants convocats per a la realització de l'entrevista podrà restringir-se, segons el criteri de la Comissió Avaluadora, una vegada valorats els mèrits acreditats, quan es desprenga l'existència de candidats amb una puntuació total d'estos últims inferior a 5 punts.  
c) Establirà l'ordenació definitiva dels candidats, d'acord amb la suma de les corresponents puntuacions obtingudes pels candidats.  
5. Els sol·licitants hauran de reunir els requisits i les condicions que s'assenyalen en la present convocatòria a l'acabament del termini de presentació d'instàncies.  
6. Els mèrits que s'adduïsquen hauran de ser acreditats, mitjançant les corresponents còpies compulsades, en el moment de presentació de les sol·licituds.  
Sisena. Formalització de sol·licituds  
1. Els impresos de sol·licitud estaran a la disposició de les persones interessades en el Registre General de la Conselleria d'Empresa, Universitat i Ciència (c/ Colom, 32, València).  
2. Les sol·licituds es presentaran en l'esmentat Registre General o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i aniran acompanyades de la següent documentació:  
a) Fotocòpia compulsada del DNI o documentació acreditativa equivalent i, si és el cas, certificat d'empadronament (quan en els anteriors documents aparega un domicili de fora de la Comunitat Valenciana).  
b) Currículum, en el qual es faran constar les dades personals, data i lloc de naixement, domicili actual, adreça electrònica de contacte, telèfon i una foto carnet del sol·licitant.  
c) Certificat de l'expedient acadèmic, amb indicació de la nota i el nombre de crèdits corresponents a cada assignatura cursada i de la nota mitjana ponderada corresponent al conjunt de la carrera o carreres desenvolupades, sense perjudici del que s'assenyala en l'apartat 2 de la base cinquena.  
d) Declaració responsable que, en cas d'obtenir la beca, el sol·licitant es compromet a no tenir relació laboral i a no ser beneficiari de cap altra beca mentre dure la seua condició de beneficiari de les previstes en la present convocatòria.  
e) Declaració responsable relativa a:  
- estar al corrent de les seues obligacions fiscals i de seguretat social, que haurà de ser substituïda pels corresponents certificats en el cas de ser proposat com a beneficiari de la beca, de conformitat amb el que s'ha disposat en l'Orde de 30 de maig de 1996, de la Conselleria d'Economia i Hisenda.  
- al gaudi, si és el cas, d'altres beques o suports públics en la data de presentació de la sol·licitud corresponent a les presents beques.  
- trobar-se al corrent en el compliment de les obligacions per reintegrament de subvencions que, si és el cas, se li hagueren exigit, de conformitat amb el que s'ha disposat en l'article 13.2 g) de la Llei 38/2003, de 17 de novembre, General de Subvencions.  
- no estar sotmés a les altres prohibicions per a obtenir la condició de beneficiari establides en l'article 13, apartat 2 de la Llei 38/2003, de 17 de novembre, General de Subvencions.   
- no patir malaltia o discapacitat que impedisca el compliment de les obligacions derivades de la concessió de la beca.  
- disposar de cobertura sanitària.  
f) Qualssevol altres documents que acrediten la possessió dels mèrits que s'al·leguen. L'absència o insuficiència de les esmentades acreditacions comportarà la no-consideració del mèrit específic al·legat.  
3. Els requisits per a l'obtenció de les beques hauran de mantenir-se durant el període de gaudi d'estes i de les corresponents pròrrogues, sense perjudici de l'autorització indicada en l'apartat 4 de la base tercera.  
Setena. Termini de presentació de sol·licituds  
El termini de presentació de sol·licituds serà de 15 dies hàbils, comptats a partir de l'endemà de la publicació d'esta convocatòria en el Diari Oficial de la Generalitat Valenciana.  
Huitena. Selecció  
1. Per a l'examen de les sol·licituds de beques es constituirà una Comissió Avaluadora que estarà formada per:  
- El secretari de l'Alt Consell Consultiu, o persona en qui delegue.  
- Un funcionari superior de la Secretaria Tecnicoadministrativa de l'Alt Consell Consultiu en Investigació, Desenvolupament i Innovació.  
- Dos especialistes experts en almenys una de les titulacions exigides en la convocatòria.  
- La secretària general administrativa de la Conselleria d'Empresa, Universitat i Ciència o persona en qui delegue, que actuarà com a secretari de la Comissió Avaluadora. La Comissió Avaluadora adaptarà el seu funcionament al que s'ha previst en la present convocatòria i, subsidiàriament, a les regles incloses en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Els membres de la comissió podran ser assessorats pel personal tècnic o professional que es considere necessari, que podrà assistir amb veu però sense vot.  
3. Finalitzat el termini de presentació de sol·licituds, la comissió acomplirà en un termini no superior a vint dies el procés de selecció, elaborant la proposta de concessió de les beques que inclourà els beneficiaris i una borsa de reserva per a cada modalitat de beca, per al cas que es produïra alguna renúncia o abandonament.  
4. El conseller d'Empresa, Universitat i Ciència es reserva la facultat de deixar deserta l'adjudicació de les beques convocades.  
Novena. Concessió  
1. Les beques seran adjudicades per resolució del conseller d'Empresa, Universitat i Ciència a la vista de la proposta de la Comissió Avaluadora, en el termini màxim de dos mesos a partir de l'endemà de la publicació de la present convocatòria en el Diari Oficial de la Generalitat Valenciana. L'esmentada resolució inclourà els beneficiaris de les beques i la llista de reserva per a cada modalitat.   
2. Transcorregut l'indicat termini sense que s'hi haja dictat resolució expressa, s'entendrà desestimada la concessió de les beques en els termes previstos en l'article 44 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.  
3. La resolució de concessió es notificarà als interessats d'acord amb el que s'ha previst en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, amb indicació de la data d'incorporació i la documentació que s'haurà d'aportar prèviament. Formarà part de la dita documentació el model d'instància de manteniment de tercers. A l'efecte de publicitat, la resolució s'inclourà, a més, en el Diari Oficial de la Generalitat Valenciana.  
Desena. Obligacions, tutoria i incidències  
1. Obligacions:  
El becari o becària estarà obligat a:  
a) Incorporar-se a la Secretaria Tècnica de l'Alt Consell Consultiu en la data que se li indique, entenent que si no s'incorpora es considerarà que renuncia a la beca.  
b) Acatar que el gaudi de la beca, a l'empara d'esta convocatòria, és incompatible amb qualsevol altra beca o ajuda finançada amb fons públics o privats espanyols o comunitaris i amb sous o salaris de qualsevol naturalesa, llevat del que s'ha disposat en l'apartat 4 de la base tercera.  
c) Dedicar-se eficaçment a la realització de les tasques que li siguen encomanades.  
d) Conéixer i acatar que la condició de becari no genera cap relació laboral ni administrativa amb la Generalitat.   
e) De conformitat amb el que s'ha disposat en l'article 8.1 del Decret 108/1992, de 6 de juliol, del Govern Valencià, quan el beneficiari de la beca siga un empleat de la Generalitat, funcionari o laboral, quedarà en la situació administrativa que siga procedent d'acord amb la normativa de funció pública.  
2. Tutoria:  
La Secretaria Tecnicoadministrativa de l'Alt Consell Consultiu en Investigació, Desenvolupament i Innovació ordenarà les activitats i establirà la dedicació dels becaris, segons els criteris dels seus servicis i mitjans.  
Finalitzat el gaudi de la beca i després de l'informe previ d'assistència, aprofitament i aptitud del cap administratiu de la Secretaria Tecnicoadministrativa de l'Alt Consell, s'estendrà el certificat corresponent.  
3. Incidències:  
3.1. El secretari de l'Alt Consell Consultiu resoldrà les incidències que es produïsquen durant el període de gaudi de les beques, a proposta del responsable de la Secretaria Tècnica, i podrà deixar les beques sense efecte, després de l'audiència prèvia a l'interessat, en els següents casos:  
a) Incompliment de les seues obligacions.  
b) No realitzar l'activitat que motivà la concessió.  
c) Deixar de reunir els requisits exigits en la present convocatòria.  
d) Obtenció de la beca falsejant les condicions requerides o ocultant-ne aquelles que ho hagueren impedit. En este cas, el beneficiari haurà de reintegrar les quantitats percebudes fins al moment de la revocació administrativa de l'atorgament de la beca, així com els corresponents interessos de demora.  
3.2. Les renúncies hauran de ser comunicades al secretari de l'Alt Consell Consultiu en un termini de quinze dies previ a la data en què es produiran, i tindran efecte des de la data de la baixa efectiva.  
3.3. El secretari de l'Alt Consell Consultiu, mitjançant resolució i a proposta del responsable de la Secretaria Tècnica de l'Alt Consell Consultiu, procedirà a cobrir les vacants que pogueren produir-se com a conseqüència de les renúncies que deixen vacant el gaudi d'una beca, i se servirà per a això de la borsa de reserva que resulte del procediment de selecció prèviament efectuat i en l'orde establit en esta.  
3.4. El període de gaudi de la beca, en casos de substitució, serà l'establit en la resolució inicial de concessió, i es podrà prorrogar en els successius exercicis pressupostaris fins a completar un període màxim de 12 mesos, sumats els dels successius beneficiaris de la beca.  
3.5. La renúncia a la beca per part d'un becari o becària, produïda dins dels tres primers mesos de la seua obtenció, comportarà l'obligació per al becari de tornar totes les quantitats rebudes. La mateixa regla serà d'aplicació a aquells beneficiaris que cobrisquen vacants produïdes com a conseqüència de renúncies, dins del termini de tres mesos comptats des de la seua incorporació.  
Onzena. Pròrrogues  
El conseller d'Empresa, Universitat i Ciència resoldrà les pròrrogues anuals de les beques i ajudes concedides a l'empara de la present orde, que estaran condicionades al compliment de tots els requisits exigits en esta convocatòria i a l'existència de crèdit adequat i suficient en el corresponent exercici pressupostari.